钦定古今图书集成/历象汇编/庶征典/第172卷 > 《管窥辑要》 > 《天骥呈才赋》宋·范仲淹
## 钦定古今图书集成/历象汇编/庶征典/第172卷 > 《管窥辑要》 > 《天骥呈才赋》宋·范仲淹

天产神骥，瑞符大君。偶昌运以斯出，呈良才而必分。
目回紫电，鬣妥红云。星精效祥，聿归三五之圣；龙姿
回异，不溺三千之群。是何降灵霄极，荐梦中国。启天
之命，光帝之德。包羞兮御闲之十二，屏迹兮驽骀之
万亿。曳吴门之练，不足以比容；竭燕巿之金，不足以
为直。徒观夫汗血流赭，连钱拂总。鲛瘦筋露，鸾肥臆
丰。矫矫焉鲸跃乎沧海，昂昂焉鹤出乎樊笼。契瑞图
之表述，昭神化之感通。卒使伯乐居前，骇千载之有
德；王良处右，悲一旦之无功。得以驯致皇家，骏奔帝
苑。厥生也足比乎房驷之异；其来也宁惮乎渥洼之
远。虽称德于绝群，岂伐劳而一混。首登华厩，嘶风休
忆于穷边；高骋康衢，逐日讵思于长坂，岂徒矜半汉，
衒连干。必也瑞乎圣，通乎天。腾志千里，飞声八埏。历
金埒以騕袅，奉玉勒以周旋。日驭如亲，合亚六龙之
列；瑶池若去，请登八骏之先。异乎哉，神物来宜，天意
纯嘏。掩逸足于千驷，革嘉祥于一马。方驰六辔，且殊
归岳之流。傥驾皇舆，曷如负图之者。是知造化之奇，
锺焉在斯。祥麟生而“奚匹，驯犀至而曷为？宝于大邦，
宁徇晋臣之请；出于有道，岂惟汉帝之时。”客有感而
叹曰：“马有俊灵，士有秀彦。偶圣斯作，为时而见。方今
吾道亨而帝道昌，敢昧呈才之便。”